Luksemburg
Luksemburg, zvanično Veliko Vojvodstvo Luksemburg, jest država u Zapadnoj Evropi. Po državnom uređenju je parlamentarna monarhija na čelu s velikim vojvodom Henrijem. Graniči s Francuskom (73 km), Belgijom (148 km) i Njemačkom (138 km). S površinom 2586 km2 druga je najmanja zemlja Evropske unije. Luksemburg je jedna od zemalja osnivača Evropske ekonomske zajednice, organizacije koja je prethodnik današnje Evropske unije, a zajedno sa Belgijom i Nizozemskom čini zemlje Beneluksa. Od marta 1970, Luksemburg je član Međunarodne organizacije frankofonskih zemalja. Jedan je od osnivača NATO-a.